**ΑΠΡΙΛΙΟΥ 24!!!**

**ΜΝΗΜΗ ΤΗΣ ΟΣΙΑΣ ΕΛΙΣΑΒΕΤ ΤΗΣ ΘΑΥΜΑΤΟΥΡΓΟΥ**

**Η ΜΝΗΜΗ ΑΥΤΗΣ ΤΕΛΕΙΤΑΙ ΤΗΝ ΚΔ´ ΑΠΡΙΛΙΟΥ**

**ΑΚΟΛΟΥΘΙΑ**

**ΠΟΙΗΜΑ Δρος ΧΑΡΑΛΑΜΠΟΥ ΜΠΟΥΣΙΑ**

**ΕΝ ΤΩ ΜΙΚΡΩ ΕΣΠΕΡΙΝΩ**

Μετά τον Προοιμιακόν εις το Κύριε εκέκραξα ιστώμεν στίχους δ´ και ψάλλομεν τα εξής Προσόμοια·

**Ήχος α´. Των ουρανίων ταγμάτων.**

Νηστεία κακοπαθεία δακρύων χεύμασι, και χαμευνία άκρα, Ελισάβετ φωσφόρε, δολίου απετάξω τας μηχανάς, και του κόσμου τερπνότητα· διο τανύν επαγέλλη εν ουρανοίς, συν Κυρίω, τω Νυμφίω σου.

Υπομονή σου ατρέπτω, και τελειότητι, ηθών εχθρόν καθείλες, τον πλανεύοντα κόσμον, και ώφθης εναρέτου βίου κανών, Ελισάβετ ασκήτρια· διο και βρύειν ιάσεις παντοδαπάς, ηξιώθης τοις τιμώσί σε.

Τω Ιησού νυμφευθείσα, δι ἐνασκήσεως, υπέταξας την σάρκα, τη ψυχή και παρθένος, εδείχθης σεμνοτάτη Μήτερ κλυτή, Ελισάβετ η άφθαρτον, ακτημοσύνης χιτώνα και αρετής, πολυτίμητον υφάνασα.

 Ως μονοχίτων εβίως,και ανυπόδητος, τρισμάκαρ Ελισάβετ, ευθαλέστατον δένδρον οσίων στερροψύχων ασκητριών, η παθών ρίζας τέμνουσα αδιαλείπτω δεήσει καρδιακή προς τον εύσπλαγχνον Θεάνθρωπον.

**Δόξα. Ήχος β´.**

Οσία Μήτερ, απετάξω παν γεηρόν φρόνημα ζητούσα του κάλλους απολαύσαι της αφθίτου μακαριότητος· μονοχίτων ουν και αδυπόδητος διελθούσα τον βίον χρυσοΰφαντον ενεδύσω χιτώνα ενώπιον του Κυρίου· Αυτού όθεν της ωραιότητος τρυφώσα, Ελισάβετ παναοίδιμε, αίτει δούναι πάσιν ημίν βίου διόρθωσιν.

**Και νυν. Θεοτοκίον.**

Την πάσαν ελπίδα μου....

**Εις τον Στίχον. Ήχος β´. Οίκος του Εφραθά.**

Στήλη ασκητριών, τρισμάκαρ Ελισάβετ, και τείχος εγκρατείας επώφθης· όθεν πάντες την μνήμην σου γεραίρομεν.

 Στίχος. Υπομένων υπέμεινα τον Κύριον και προσέσχε μοι, και εισήκουσε της δεήσεώς μου.

Λάμψασα αρεταίς αμέμπτου πολιτείας και κακουχίαις πλείσταις του πλάνου, Ελισάβετ, απάτης ζόφον έλυσας.

 Στίχος. Και έστησεν επί πέτραν τους πόδας μου και κατηύθυνε τα διαβήματά μου.

Χαίρε της προσευχής ασύλητον ταμείον, Οσία Ελισάβετ, σκληραγωγίας βάθρον και απαθείας κόσμημα.

**Δόξα. Τριαδικόν.**

Πάτερ συν τω Υιώ και Πνεύματι τω θείω, Τριας υπεραγία, λιταίς της Ελισάβετ αγίασον τους δούλους Σου.

**Και νυν. Θεοτοκίον.**

Όχημα ευπρεπές του νοητού Ηλίου, Χριστού του Φωτοδότου, Πανάχραντε, σους δούλους φωτί αδύτω αύγασον.

 Νυν απολύεις. Τρισάγιον.

**Απολυτίκιον. Ήχος α´. Της ερήμου πολίτης.**

Θαυμαστώς μονοχίτων και γυμνόπους τον βίον σου διελθούσα ύφηνας χλαίναν σης ψυχής πολυτίμητον νηστεία δε μαράνασα ορμάς αλήκτων ενεπλήσθης αγαθών και ιάσεις ηξιώθης παρέχειν, Ελισάβετ, τοις κραυγάζουσι· Δόξα τω σε δοξάσαντι Χριστώ, δόξα τω σε θαυμαστώσαντι, δόξα τω δωρουμένω δια σου πάσιν ιάματα.

**Έτερον. Ήχος πλ. α´. Τον συνάναρχον Λόγον.**

Κατατήξασα πόνοις τοις νυχθημέροις σου σάρκα την σην, Ελισάβετ, ασκητικής αγωγής και της ελεημοσύνης σεμνολόγημα τρίβον διήνυσας στενήν και εις πλάτος ουρανών κατήντησας σον Νυμφίον ημίν θερμώς ιλεούσθαι τοις ευλαβώς σε μακαρίζουσι.

**Θεοτοκίον.**

Χαίρε, Πύλη Κυρίου η αδιόδευτος...

 Απόλυσις.

**ΕΝ ΤΩ ΜΕΓΑΛΩ ΕΣΠΕΡΙΝΩ**

 Μετά τον Προοιμιακόν το Μακάριος ανήρ, εις δε το Κύριε εκέκραξα ιστώμεν στίχους στ´ και ψάλλομεν τα εξής Προσόμοια·

**Ήχος α´. Πανεύφημοι μάρτυρες.**

Αμνάς, Ελισάβετ, του Χριστού ευπρεπής και άμωμος οφθείσα βίον διήνυσας σου τον επίγειον εν χρηστοηθεία, ταπεινώσει, δάκρυσιν, ασκήσεσι συντόνοις, δεήσεσι και του σαρκίου σου κατατήξει, χαριτόβρυτε ιαμάτων πηγή αδαπάνητε.

 Βλαστέ Ηρακλείας ευθαλές, της εν Θράκη, σύλλογον των Χριστωνύμων κατηύφρανας τη ευωδία σου των κατορθωμάτων και των θαυμασίων σου, λευκάνθεμον Χριστού θείας πίστεως και ίον εύοσμον εγρηγόρσεως και νήψεως, Ελισάβετ, Οσίων αγλάϊσμα.

 Σεπτής Γλυκερίας προσευχαίς, της Μεγαλομάρτυρος, συνέλαβέ σε η μήτηρ σου δώρον ως πάντιμον, η της ατεκνίας φέρουσα το όνειδος, Οσία Ελισάβετ, πανεύφημε, σέμνωμα πίστεως και σοφίας ενδιαίτημα, εποφθείσα αλάβαστρον χάριτος.

 Γυμνόπους διήλθες επί γης βίον σου τον πρόσκαιρον και μονοχίτων, ασκήσεως άκρας υπόδειγμα, κεχαριτωμένη Ελισάβετ, πρότυπον ανδρείων γυναικών και αείρρυτον ρείθρον ιάσεων, η θεόθεν χάριν άφθονον ειληφυία θαυμάτων, αοίδιμε.

 Λαγόνων εκ σου των μητρικών τον Χριστόν ηγάπησας και ώσπερ προίκα παρέδωκας Αυτώ καρδίαν σου, Ελισάβετ θεία, όντως πολυτίμητον, ασκήτρια σεμνή και φιλάρετε, η κατατήξασα εαυτήν παννύχοις στάσεσι, κακουχίαις σαρκίου και δάκρυσιν.

 Ευχής ως αστείρευτος κρουνός και πηγή σεμνότητος ύδωρ αφθόνως εξέβλυσας, μήτερ, ιάσεων τοις δεινώς νοσούσι και αλγούσι, πάγκαλε αμνάς του ευϊλάτου Παντάνακτος, του πανοικτίρμονος Ελισάβετ θαυματόβρυτε, ευσεβέσιν η ρώσιν παρέχουσα.

**Δόξα. Ήχος πλ. β´.**

Την αμέμπτω πολιτεία και συντόνω ασκήσει τας απαρχάς των αιωνίων αγαθών γεωργήσασαν, Ελισάβετ την Οσίαν, τιμήσωμεν ούτω λέγοντες· Τω αρότρω σων προς Κύριον δεήσεων γεώργησον ημών τας καρδίας προς πολύχουν άσταχυν αρετής και νήψεως, των τιμώντων εν ύμνοις την αεισέβαστον μνήμην σου.

**Και νυν. Θεοτοκίον.**

Τις μη μακαρίσει σε, Παναγία Παρθένε,...

 Είσοδος. Φως ιλαρόν. Το Προκείμενον της ημέρας και τα Αναγνώσματα.

**Παροιμιών το Ανάγνωσμα. (Κεφ. λα´ 10 ‐ 31 )**

Γυναίκα ανδρείαν τις ευρήσει; Τιμιωτέρα δε εστι λίθων πολυτελών η τοιαύτη. Θαρσεί επ αὐτῇ η καρδία του ανδρός αυτής, η τοιαύτη καλών σκύλων ουκ απορήσει· ενεργεί γαρ τω ανδρί αγαθά πάντα τον βίον. Μηρυομένη έρια και λίνον εποίησεν εύχρηστον ταις χερσίν αυτής. Εγένετο ωσεί ναυς εμπορευομένη μακρόθεν, συνάγει δε αυτής τον πλούτον. Και ανίσταται εκ νυκτών και έδωκε βρώματα τω οίκω και έργα ταις θεραπαίναις. Θεωρήσασα γεώργιον επρίατο, από δε καρπών χειρών αυτής κατεφύτευσε κτήμα. Αναζωσαμένη ισχυρώς την οσφύν αυτής ήρεισε τους βραχίονας αυτής εις έργον. Εγεύσατο ότι καλόν εστι το εργάζεσθαι και ουκ αποσβέννυται ο λύχνος αυτής όλην την νύκτα. Τους πήχεις αυτής εκτείνει επί τα συμφέροντα, τας δε χείρας αυτής ερείδει εις άτρακτον. Χείρας δε αυτής διήνοιξε πένητι, καρπόν δε εξέτεινε πτωχώ. Ου φροντίζει των εν οίκω ο ανήρ αυτής, όταν που χρονίζη· πάντες γαρ οι παρ αὐτῆς ενδεδυμένοι εισί. Δισσάς χλαίνας εποίησε τω ανδρί αυτής, εκ δε βύσσου και πορφύρας εαυτή ενδύματα. Περίβλεπτος δε γίνεται ο ανήρ αυτής εν πύλαις, ηνίκα αν καθίση εν συνεδρίω μετά των γερόντων κατοίκων της γης. Σινδόνας εποίησε και απέδοτο τοις Φοίνιξι, περιζώματα δε τοις Χαναναίοις. Ισχύν και ευπρέπειαν ενεδύσατο και ευφράνθη εν ημέραις εσχάταις. Στόμα αυτής διήνοιξε προσεχόντως και εννόμως, και τάξιν εστείλατο τη γλώσση αυτής. Στεγναί διατριβαί οίκων αυτής, σίτα δε οκνηρά ουκ έφαγε. Το στόμα δε ανοίγει σαφώς και νομοθέσμως, η δε ελεημοσύνη αυτής ανέστησε τα τέκνα αυτής και επλούτησαν και ο ανήρ αυτής ήνεσεν αυτήν. Πολλαί θυγατέρες εκτήσαντο πλούτον, πολλαί εποίησαν δύναμιν, συ δε υπέρκεισαι και υπερήρας πάσας. Ψευδείς αρέσκειαι και μάταιον κάλλος γυναικός· γυνή γαρ συνετή ευλογείται, φόβον δε Κυρίου αύτη αινείτω. Δότε αυτή από καρπών χειλέων αυτής και αινείσθω εν πύλαις ο ανήρ αυτής.

**Σοφίας Σολομώντος το Ανάγνωσμα. (Κεφ. α´ 1 ‐ 10 )**

Αγαπήσατε δικαιοσύνην, οι κρίνοντες την γην, φρονήσατε περί του Κυρίου εν αγαθότητι και εν απλότητι καρδίας ζητήσατε αυτόν· ότι ευρίσκεται τοις μη πειράζουσιν αυτόν, εμφανίζεται δε τοις μη απιστούσιν αυτώ. Σκολιοί γαρ λογισμοί χωρίζουσιν από Θεού, δοκιμαζομένη τε η δύναμις ελέγχει άφρονας. Ότι εις κακότεχνον ψυχήν ουκ εισελεύσεται σοφία, ουδέ κατοικήσει εν σώματι καταχρέω αμαρτίας· άγιον γαρ πνεύμα παιδείας φεύξεται δόλον και απαναστήσεται από λογισμών ασυνέτων και ελεγχθήσεται επελθούσης αδικίας. Φιλάνθρωπον γαρ πνεύμα σοφίας και ουκ αθωώσει βλάσφημον από χειλέων αυτού· ότι των νεφρών αυτού μάρτυς ο Θεός και της καρδίας αυτού επίσκοπος αληθής και της γλώσσης ακουστής· ότι πνεύμα Κυρίου πεπλήρωκε την οικουμένην και το συνέχον τα πάντα γνώσιν έχει φωνής. Δια τούτο φθεγγόμενος άδικα ουδείς μη παροδεύση αυτόν ελέγχουσα η δίκη. Εν γαρ διαβουλίοις ασεβούς εξέτασις έσται, λόγων δε αυτού ακοή προς Κύριον ήξει εις έλεγχον ανομημάτων αυτού· ότι ους ζηλώσεως ακροάται τα πάντα και θρους γογγυσμών ουκ αποκρύπτεται.

**Σοφίας Σολομώντος το Ανάγνωσμα. (Κεφ. γ´ 1 ‐ 9)**

Δικαίων ψυχαί εν χειρί Θεού και ου μη άψηται αυτών βάσανος. Έδοξαν εν οφθαλμοίς αφρόνων τεθνάναι και ελογίσθη κάκωσις η έξοδος αυτών και η αφ ἡμῶν πορεία σύντριμμα, οι δε εισιν εν ειρήνη. Και γαρ εν όψει ανθρώπων εάν κολασθώσιν η ελπίς αυτών αθανασίας πλήρης· και ολίγα παιδευθέντες μεγάλα ευεργετηθήσονται, ότι ο Θεός επείρασεν αυτούς και εύρεν αυτούς αξίους εαυτού· ως χρυσόν εν χωνευτηρίω εδοκίμασεν αυτούς και ως ολοκάρπωμα θυσίας προσεδέξατο αυτούς. Και εν καιρώ επισκοπής αυτών αναλάμψουσι και ως σπινθήρες εν καλάμη διαδραμούνται· κρινούσιν έθνη και κρατήσουσι λαών και βασιλεύσει αυτών Κύριος εις τους αιώνας. Οι πεποιθότες επ αὐτῷ συνήσουσιν αλήθειαν και οι πιστοί εν αγάπη προσμενούσιν αυτώ, ότι χάρις και έλεος εν τοις οσίοις αυτού και επισκοπή εν τοις εκλεκτοίς αυτού.

**ΕΙΣ ΤΗΝ ΛΙΤΗΝ Ιδιόμελα Ήχος α´.**

Ευφραίνου εν Κυρίω φιλοσίων ο σύλλογος μεγαλύνων τα σκάμματα Ελισάβετ, της θεόφρονος ασκητρίας και αυτής εορτάζων την ετησίαν πανήγυριν ούτω ψάλλε· Η εκ νεότητος Χριστού τας εντολάς τηρήσασα και Αυτώ ευαρεστήσασα πόνοις συντόνου ασκήσεως, ρύσαι ημάς πειρασμών και κινδύνων ευχαίς σου αδιαλείπτοις προς Νυμφίον σου τον επουράνιον.

**Ήχος β´.**

Το της εκλογής σκεύος και θεϊκής επαγγελίας δώρον, ασκήσει συντόνω των επηγγελμένων αγαθών αξιωθείσαν, Ελισάβετ, την θεόλεκτον ασκήτριαν, ευφημήσωμεν εν κατανύξει αυτή κραυγάζοντες· Η αναβάσα την κλίμακα των αρετών παιδιόθεν και καταντήσασα εις την θέωσιν, δείξον ημίν την σώζουσαν τρίβον και αυτήν αξίωσον ημάς διανύσαι τους εορτάζοντας πόθω την αγίαν μνήμην σου.

**Ήχος γ´.**

Η του Χριστού Εκκλησία κατεκοσμήθη σοις ήθεσι και αμέμπτω πολιτεία σου, Ελισάβετ πανύμνητε· συ γαρ ολοσχερώς εαυτήν Χριστώ αφιερώσασα υπερεφρόνησας των του κόσμου γεηρών και ηδέων και του κάλλους της σης νεότητος· όθεν της ουρανίου αξιωθείσα απολαύσαι παστάδος τω σω Νυμφίω εκτενώς πρεσβεύεις υπέρ ειρήνης του κόσμου και σωτηρίας των ψυχών ημών.

**Ήχος δ´.**

Ολικώς Χριστόν εν βίω ατενίζουσα και παρορώσα πάσαν βροτείαν τερπνότητα ωδήγησας τα βήματά σου δια παννύχων στάσεων εις σωτηρίαν, Ελισάβετ τρισμακάριστε· όθεν την μνήμην σου αξιοχρέως εορτάζοντες και μιμούμενοι τα της σης ασκήσεως κατορθώματα Χριστόν δοξάζομεν τον σε δυναμώσαντα και παρέχοντα πάσιν ευχαίς σου το μέγα και πλούσιον έλεος.

**Δόξα. Ήχος ο αυτός.**

Βραβεύων ο Κύριος την σην ισάγγελον πολιτείαν και τους νυχθημέρους της ασκήσεως πόνους θαυμάτων ξένων έδειξέ σε χειμάρρουν, Ελισάβετ θεομακάριστε· όθεν σήμερον συναχθέντες οι φιλέορτοι τιμήσαι την μνήμην σου μακαρίζομέν σε ως ασκήτριαν ανδρικόν έχουσα φρόνημα και κύπτοντες τον αυχένα ψυχής και σώματος τας αδιαλείπτους σου ευχάς αιτούμεθα προς βίον κρείττονα.

**Και νυν. Θεοτοκίον.**

Εκ παντοίων κινδύνων τους δούλους φύλαττε,...

**Εις τον Στίχον. Στιχηρά Προσόμοια. Ήχος πλ. α´. Χαίροις, ασκητικών.**

Χαίροις, κοσμήτορ ασκητριών, Οσίων πάντων γυναικών εγκαλλώπισμα, ο γόνος της Ηρακλείας, της Θράκης θείος βλαστός, το της ευσεβείας περιτείχισμα, αγνείας θησαύρισμα, εγκρατείας οχύρωμα, σκληραγωγίας της σαρκός σεμνολόγημα και βιώσεως ακραιφνούς ενδιαίτημα· Μήτερ πνευματοφόρητε, συνέσεως μέλαθρον και ταπεινώσεως βάθρον, τοις εκτελούσι την μνήμην σου κατάπεμψον πάσιν οικτιρμούς του σου Νυμφίου και μέγα έλεος.

 Στίχος. Υπομένων υπέμεινα τον Κύριον και προσέσχε μοι, και εισήκουσε της δεήσεώς μου.

Χαίροις, γυμνόπους ως αληθώς και μονοχίτων η τον βίον τελέσασα, πανένδοξε Ελισάβετ, ασκητριών καλλονή, νύμφη του Υψίστου πανσεβάσμιε, εκ χρόνων νεότητος πόθω αφιερώσασα έφεσιν όλην της ψυχής σου τω Κτίσαντι, πάσι νέμοντι εις Αυτόν τοις πιστεύουσι στέφη της αφθαρτότητος· διο και ηξίωσαι συγχαίρειν δήμοις Αγγέλων και καθοράν το αμήχανον Νυμφίου σου κάλλος του προσώπου εν τοις δόμοις αϊδιότητος.

Στίχος. Και έστησεν επί πέτραν τους πόδας μου και κατηύθυνε τα διαβήματά μου.

Δεύτε των φιλοσίων χοροί μνήμην πανσέμνου Ελισάβετ τιμήσωμεν, ην έδειξε Θεία Χάρις πηγήν θαυμάτων πολλών, φρέαρ ιαμάτων ακεσώδυνον και κρήνην ακένωτον εναργούς αντιλήψεως προς τρυχομένους, θλιβομένους και κάμνοντας και βοήσωμεν εκ μυχίων· Ασκήτρια πάνσοφε, η μισήσασα του βίου τα ρέοντα και τα φθαρτά ως σκιώδη, μη διαλείπης πρεσβεύουσα Χριστού δούναι πάσι σθένος ένεδρα πατήσαι του παναλάστορος.

**Δόξα. Ήχος πλ. δ´.**

Την απαρνηθείσαν παιδιόθεν παν βρότειον φρόνημα και Χριστώ εαυτήν ολοθύμως αφιερώσασαν, Ελισάβετ, τιμήσωμεν, την ισάγγελον ασκήτριαν, εν κατανύξει κραυγάζοντες·Αμνάς ευπρεπεστάτη του Αρχιποίμενος Λόγου του Υψίστου, τήρησον ημάς ασινείς εν τη αγέλη της πίστεως και σώσον εκ θανάτου ευχαίς σου τας ψυχάς των ευλαβώςεκτελούντων την μνήμην σου.

**Και νυν. Θεοτοκίον.**

Δέσποινα, πρόσδεξαι...

**Απολυτίκιον. Ήχος α´. Της ερήμου πολίτης.**

Θαυμαστώς μονοχίτων και γυμνόπους τον βίον σου διελθούσα ύφηνας χλαίναν σης ψυχής πολυτίμητον νηστεία δε μαράνασα ορμάς αλήκτων ενεπλήσθης αγαθών και ιάσεις ηξιώθης παρέχειν, Ελισάβετ, τοις κραυγάζουσι· Δόξα τω σε δοξάσαντι Χριστώ, δόξα τω σε θαυμαστώσαντι, δόξα τω δωρουμένω δια σου πάσιν ιάματα.

**Έτερον. Ήχος πλ. α´. Τον συνάναρχον Λόγον.**

Κατατήξασα πόνοις τοις νυχθημέροις σου σάρκα την σην, Ελισάβετ, ασκητικής αγωγής και της ελεημοσύνης σεμνολόγημα τρίβον διήνυσας στενήν και εις πλάτος ουρανών κατήντησας σον Νυμφίον ημίν θερμώς ιλεούσθαι τοις ευλαβώς σε μακαρίζουσι.

**Θεοτοκίον.**

Χαίρε, Πύλη Κυρίου η αδιόδευτος...

 Απόλυσις.

**ΕΝ ΤΩ ΟΡΘΡΩ**

 Μετά τον Εξάψαλμον το Απολυτίκιον, ως εν τω Μεγάλω Εσπερινώ,

**Μετά δε την α´ Στιχολογίαν Κάθισμα. Ήχος α´. Τον τάφον Σου, Σωτήρ.**

Εξέστησαν χοροί ουρανίων ταγμάτων ορώντες την φαιδράν εν Χριστώ βιοτήν σου και τα κατορθώματα της στερράς σου ασκήσεως, νύμφη πάγκαλε του Λυτρωτού, Ελισάβετ, και γηθόμενοι εισήγαγόν σε εις πόλιν της άνω λαμπρότητος.

**Δόξα. Το αυτό. Και νυν. Θεοτοκίον.**

Ατάκτων λογισμών την ομίχλην μου λύσον φωτί σων πρεσβειών των ενθέρμων, Παρθένε, και ζόφωσιν σκέδασον των παθών τυραννούντων με αμαρύγμασι σης εναργούςπροστασίας, αντιλήψεως, ευνοίας και θείας σκέπης, πιστών αγαλλίαμα.

**Μετά την β´. Στιχολογίαν Κάθισμα. Ήχος δ´. Κατεπλάγη Ιωσήφ.**

Μονοχίτων επί γης και ανυπόδητος, κλεινή Ελισάβετ, ευλαβώς εβίως άδουσα Χριστόν και κακουχίαις λαμπρύνασα την ψυχήν σου ήστραψας βολαίς παντοειδών αρετών και ασκητριών ηύγασας θείους χορούς· διο ψαλμοίς και άσμασιν ανευφημούμεν την πάντιμον μνήμην σου, αμνάς Κυρίου πεφιλημένη και αζύγων ωράϊσμα.

**Δόξα. Το αυτό. Και νυν. Θεοτοκίον.**

Θεοτόκε Μαριάμ, Χριστιανών καταφυγή εν δεινοίς και πειρασμοίς και περιστάσεσι, σεμνή, μη διαλείπης θεόθεν επευλογούσα πάντας τους πιστώς σε ανυμνούντας ωδαίς Δέσποινα, τερπναίς ως χοϊκών χαρμονήν και λυπηρών ολέτειραν, ηγιασμένον του Κτίσαντος σκήνωμα και χρυσοποίκιλτε θρόνε δόξης ευϊλάτου Παντάνακτος.

**Μετά τον Πολυέλεον Κάθισμα. Ήχος γ´. Την ωραιότητα της παρθενίας σου.**

Την ανυπόδητον και μονοχίτωνα οσίαν μέλψωμεν ως νύμφην πάγκαλον του Θεανθρώπου Ιησού ευσχήμοσι μελωδίαις, Ηρακλείας βλάστημα, Εκκλησίας κιννάμωμον και ηδύπνουν κύμινον απαθείας και νήψεως ψυχής εν κατανύξει βοώντες· Χαίροις, τρισμάκαρ Ελισάβετ.

**Δόξα. Το αυτό. Και νυν. Θεοτοκίον.**

Την σκοτισθείσάν μου ψυχήν καταύγασον φωτί της χάριτος του θείου Τόκου σου, αγνή Παρθένε, Μαριάμ, ελπίς των απηλπισμένων, και αχλύν απέλασον των απείρων πταισμάτων μου, όπως εύρω έλεος εν τη ώρα της Κρίσεως και πόθω ασιγήτως βοώ σοι· Χαίρε, η Κεχαριτωμένη.

**Το α´ Αντίφωνον του δ´ ήχου**

Προκείμενον: Υπομένων υπέμεινα τον Κύριον και προσέσχε μοι, και εισήκουσε της δεήσεώς μου.

Στίχος. Και έστησεν επί πέτραν τους πόδας μου και κατηύθυνε τα διαβήματά μου.

**Ευαγγέλιον Οσιακόν.**

Ο Ν´ Ψαλμός.

Δόξα. Ταις της Σης Οσίας, πρεσβείαις, Ελεήμον,...

Και νυν. Ταις της Θεοτόκου πρεσβείας, Ελεήμον....

**Ιδιόμελον. Ήχος πλ. β´**

Δεύτε, φιλοσίων οι δήμοι τιμήσωμεν Ελισάβετ, την θεαυγεστάτην ασκήτριαν, δαψιλώς ουρανόθεν λαβούσαν την χάριν των ιάσεων εν ευλαβεία κραυγάζοντες· Η ισαγγέλως πολιτευσαμένη και αξιωθείσα Αγγέλοις συναγάλλεσθαι, ευλόγει και αγίαζε τους τιμώντας την μνήμην σου.

Είτα ο Κανών της Οσίας, ου η Ακροστιχίς· Ελισάβετ Οσίας ασκήσεως υμνώ πόνους. Χ.

**Ωδή α´. Ήχος δ´. Ανοίξω το στόμα μου.**

Ενθέου ασκήσεως νυν, Ελισάβετ πανύμνητε, της σης μεγαλύνοντες καμάτους πανευλαβώς σην υπέρτιμον επιτελούμεν μνήμην φιλέορτοι άπαντες ύμνοις εμπρέπουσι.

Λαμπάς οσιότητος, ακτημοσύνης απαύγασμα, φρυκτώρημα νήψεως και παμφαές αρετής σέλας, έλυσαςσκοτίαν, Ελισάβετ, συντόνω ασκήσει σου της ματαιότητος.

Ιδείν κατηξίωσαι μορφής το κάλλος το άρρητον εν πόλου σκηνώμασι του σου Νυμφίου Χριστού, Ον ηγάπησας εξ όλης σου καρδίας και Ω αφιέρωσας βίον σου πρόσκαιρον.

**Θεοτοκίον.**

Συνέσεως μέλαθρον, αγνείας θρόνε χρυσότευκτε, εικών ταπεινώσεως και παρθενίας λειμών, Μητροπάρθενε, σους δούλους ουρανόθεν ευλόγει, αγίαζε, σκέπε και φύλαττε.

**Ωδή γ´. Τους σους υμνολόγους.**

Αμνάς του Χριστού ευπρεπεστάτη, Οσίων μητέρων καλλονή, σοφώς υπερεφρόνησας προσκαίρου ματαιότητος και ύψος εις θεώσεως επήρθης, ευ, δυσαντίβλεπτον.

Βλαστέ Ηρακλείας της εν Θράκη, σεμνή Ελισάβετ, ευανθή ασκήσεως λευκάνθεμα εξήνθησας και νήψεως, ηδύνοντα τα σύμπαντα των αρετών ευωδία σου.

Εκ μήτρας προήλθες, Ελισάβετ θεόφιλε, στείρας τη ευχή της Γλυκερίας, Μάρτυρος Χριστού, της γενναιόφρονος, και δώρον τη τεκούση σε εδόθης ώσπερ ουράνιον.

**Θεοτοκίον.**

Ταμείον ασύλητον αγνείας, συντήρει αείποτε αγνούς ημάς σε μακαρίζοντας, Θεογεννήτορ άχραντε, Παρθένε απειρόγαμε, θεοχαρίτωτε Δέσποινα.

**Κάθισμα. Ήχος γ´. Επεφάνης σήμερον.**

Αρνηθείσα φρόνημα βρότειον ήρας, Ελισάβετ άμεμπτε, μοναζουσών σεπτόν ζυγόν και παρθενίαν φυλάξασα άφθορον ώφθης Χριστού νύμφη πάγκαλος.

**Δόξα. Το αυτό. Και νυν. Θεοτοκίον.**

Θεοκύμον άχραντε, παραμυθία ευσεβών εν θλίψεσι και γαληνότατος λιμήν τοις ποντουμένοις εν κλύδωσι του βίου, πλήσον ημάς της σης χάριτος.

**Ωδή δ´. Ο καθήμενος εν δόξη.**

Ολοθύμως τω Κυρίω σεαυτήν αφιέρωσας εκ νεότητός σου, μήτερ Ελισάβετ, πανθαύμαστε, και αγαθών των εν πόλω κατηξίωσαι ως ισάγγελος Αγγέλοις συνεπαγάλλεσθαι.

Σε τιμώμεν, Ελισάβετ, την ανδρείαν ασκήτριαν, ως επαγελλίας δώρον, ης η γέννησις ηύφρανε τους ευσεβείς σου, πανεύφημε, γεννήτορας, και εκόσμησε την Εκκλησίαν του Κτίσαντος.

Ιαμάτων μυροθήκη και θαυμάτων αλάβαστρον ώφθης, Ελισάβετ, νύμφη του Κυρίου αμόλυντε, η τους προστρέχοντας χάριτι τη θεία σου καθηδύνουσα τη ακλινεί αντιλήψει σου.

**Θεοτοκίον.**

Απειρόγαμε Παρθένε, Ελισάβετ δεήσεσι της Οσίας ρύσαι βλάβης του εχθίστου σους πρόσφυγας, τους εις αιώνας αιώνων μεγαλύνοντας θαυμασίων σου πληθύν την άμετρον, Δέσποινα.

**Ωδή ε´. Εξέστη τα σύμπαντα.**

Σημεία και τέρατα τελείς Θεού τη χάριτι, γυναικών Οσίων, Ελισάβετ, φανέ και λύχνε παντοδαπών αρετών· διο σου την μνήμην την σεπτήν πάντες εορτάζομεν και ωδαίς καταστέφομεν.

Αγνότητος σκήνωμα και παρθενίας μέλαθρον, μήτερ θεοφόρε, Ελισάβετ, γυμνόπους βίον διήλθες ασκητριών σεπτών ως ακρότης και σοφώς ευτελές ασκήσεως έσχες ένα τριβώνιον.

Συνέσεως έλαμψας φωτί και ταπεινώσεως αστραπαίς, Οσία Ελισάβετ, την σκοτομήνην των χαμαιζήλων παθών η λύσασα πίστει ακλινεί και της ματαιότητος νυχθημέροις καμάτοις σου.

**Θεοτοκίον.**

Κακότητος τήρει με του πονηρού υπέρτερον, Κεχαριτωμένη Θεοτόκε, αυτού μανίαν δια σεπτού σου Υιού, του Λόγου Παντάνακτος Θεού, τάχος η πατήσασα, του αυτόν θανατώσαντος.

**Ωδή στ´. Την θείαν ταύτην.**

Η μονοχίτων τον βίον σου, Οσία, διελθούσα, κατήντησας εις αφθαρτότητα Χριστού το κάλλος θεάσασθαι απαύστως, Ελισάβετ, μορφής το άρρητον.

Σοφίας σύνοικος πέφηνας, Οσία Ελισάβετ, εκ χρόνων σου των της νεότητος και αρετής ομοδίαιτος· διο αξιοχρέως σε μεγαλύνομεν.

Εξ ύψους θείας ευκλείας σου επίβλεψον επί τους υμνούντάς σε ως θεοείκελον και θεοφόρον ασκήτριαν, Οσία Ελισάβετ, Αγγέλων σύσκηνε.

**Θεοτοκίον.**

Ως ευσεβών καταφύγιον εν βίου τρικύμιαις τιμώμέν σε, Θεογεννήτρια,και παραμύθιον ένθερμον εν λυπηροίς του βίου και περιστάσεσι.

**Κοντάκιον. Ήχος πλ. δ´. Τη Υπερμάχω.**

Της εκλογής το θείον σκεύος ευφημήσωμεν ως αρετών παντοίων όλβον πολυτίμητον, Ελισάβετ την Οσίαν, ψαλμοίς και ύμνοις ανυπόδητον σαφώς και μονοχίτωνα διελθούσαν βίον γήϊνον κραυγάζοντες μετά πίστεως· Χαίροις, Μήτερ αοίδιμε.

**Ο Οίκος.**

Άγγελοι, Ελισάβετ, τους σεπτούς σου αγώνας εθαύμασαν , ασκήτρια σώφρον, και βροτών οι χοροί σην πληθύν των θαυμάτων, μήτερ θεία, θεώμενοι εν κατανύξειέψαλλον και πίστει σοι εβόων ταύτα·

Χαίρε, ασκήσεως η κινύρα·

χαίρε, συνέσεως η κιθάρα.

Χαίρε, παρθενίας σεπτόν ενδιαίτημα·

χαίρε, εγκρατείας μυρίπνοον άνθισμα.

Χαίρε, ότι ανυπόδητος επορεύθης επί γης·

χαίρε, ότι στύλος σώφρονος πέφηνας διαγωγής.

Χαίρε, σκεύος χαρίτων διαυγές ουρανίων·

χαίρε, λύχνος θαυμάτων παμφαής ξενοτρόπων.

Χαίρε, Χριστώ η ευαρεστήσασα·

χαίρε, Αυτού την εύκλειαν δείξασα.

Χαίρε, πιστών ακλινής αντιλήπτωρ·

χαίρε, ημών εν κινδύνοις συλλήπτωρ.

**Χαίροις, Μήτερ αοίδιμε.**

**Συναξάριον**

Τη ΚΔ' του αυτού μηνός, Μνήμη της Οσίας Ελισάβετ, της θαυματουργού. Ελισάβετ, λιπούσα γην, Θεού Λόγε, καλή καλόν βλέπει σε νύμφη νυμφίον. Εικάδι και γε τετάρτη απήρε πόλονδε Ελισαβέτεια.

 Τη αυτή ημέρα, Μνήμη του Αγίου Μάρτυρος Σάββα του Στρατηλάτου. Έπνιξε δεινά πνεύματα πλάνης Σάββας, ποταμόπνικτος Μάρτυς οφθείς Κυρίου.

 Τη αυτή ημέρα, Μνήμη των Αγίων Μαρτύρων των δια του Αγίου Σάββα πιστευσάντων εβδομήκοντα στρατιωτών, ξίφει τελειωθέντων. Κάρας αριθμών τω ξίφει τετμημένας, εύροις πεσόντας άνδρας επτάκις δέκα.

 Τη αυτή ημέρα, Μνήμη των Αγίων Μαρτύρων Πασικράτους και Βαλεντίωνος. Ο Πασικράτης ήρατο τμηθείς κράτος, Βαλεντίωνος εκβαλών φόβον ξίφους.

 Τη αυτή ημέρα, Μνήμη των Αγίων Μαρτύρων Ευσεβίου, Νέωνος, Λεοντίου, Λογγίνου και ετέρων τεσσάρων. Αριθμόν ισάμιλλον οκτώ Μαρτύρων, τον ισάκις τέμνουσιν ίσον ισάκις.

Ταις των σων Αγίων πρεσβείαις, Χριστέ ο Θεός, ελέησον ημάς. Αμήν.

**Ωδή ζ´. Ουκ ελάτρευσαν.**

Στηλογράφημα ανδρείας ανεξίτηλον, στερράς ασκήσεως, αμέμπτου διαγωγής επώφθης και νήψεως· διο σε πάντοτε ανυμνούντές σε θεοπειθείς ζητούμέν σου, Ελισάβετ, ικεσίας.

Υμνωδίαις σε ευτάκτοις μεγαλύνομεν και καταστέφομεν ασμάτων ίοις τερπνών την πάνσεπτον μνήμην σου, σεμνή ασκήτρια, η τον βίον σου ως όντως ανυπόδητος, Ελισάβετ, διελθούσα.

Μονοχίτωνος τους πόνους και γυμνόποδος στερράς ασκήσεως υμνολογούμεν λαμπρώς, μητρός ουρανόφρονος αυτή κραυγάζοντες· Νύμφη άσπιλε Χριστού του πανοικτίρμονος, χαίρε, μάκαρ Ελισάβετ.

**Θεοτοκίον.**

Νίκης δίδου μου στεφάνους, Μητροπάρθενε, Θεογεννήτρια, κατ ἐπιβούλου εχθρού ζητούντος εις βόθυνον τον της κολάσεως απορρίψαι με, η δι Υἱοῦ σου σώσασα άπαν γένος των μερόπων.

**Ωδή η´. Παίδας ευαγείς.**

Ώφθης γυναικών Οσίων κλέος και γέρας ασκητριών, πνευματοφόρητε Ελισάβετ, σέμνωμα του Χριστού της πίστεως· διο σε μακαρίζοντες ψαλμοίς και άσμασιν αιτούμεθα τας σας ικεσίας προς τον σον Νυμφίον, Χριστόν τον Ζωοδότην.

Πλήθος, Ελισάβετ, ανυμνούντες θαυμάτων σου και σην μνήμην καταστέφοντες μελιρρύτοις άσμασιν ολοθύμως κράζομεν· Ασκητριών θησαύρισμα και σεμνολόγημα σαρκός σκληραγωγίας, μη παύση καθιλεουμένη ημίν τον σον Νυμφίον.

Όχημα, Οσία Ελισάβετ, αγνείας, σκληραγωγίας και σεμνότητος, πάντας καταξίωσον σε τους μακαρίζοντας της αρετής πορεύεσθαι οδόν την δύσβατον, απάγουσαν προς πόλου σκηνώσεις, ένθα των Αγγέλων τοις τάγμασι συγχαίρεις.

**Θεοτοκίον.**

Νέκρωσον ημών σαρκός κινήσεις και κόπασον τα χαμαίζηλα σκιρτήματα των μακαριζόντων σε, Θεοτόκε άχραντε, ως Ζωοδότου Κτίσαντος μητέρα πάνσεμνον, την τέξασαν φθοράς τον ολέτην, Κεχαριτωμένη, Ζωήν παντός του κόσμου.

**Ωδή θ´. Άπας γηγενής.**

Όμβρισον ημίν ρανίδας σης χάριτος τοις ευφημούσί σε, Ελισάβετ πάναγνε, Οσίων κλέος περιφανέστατον, και υετόν της σκέπης σου, σεμνή ασκήτρια, Ηρακλείας γόνε πανσεβάσμιε και λαμπάς παρθενίας φωτόλαμπρε.

Ύμνοις και ωδαίς τιμώντες την μνήμην σου την αεισέβαστον μέλπομεν σην άσκησιν, δι ἧς ανήλθες την θείαν κλίμακα των αρετών και έφθασας εις ολοκλήρωσιν, Ελισάβετ, η σκληραγωγήσασα το σαρκίον συντόνοις παλαίσμασι.

Στύλος αρετής φωτόλαμπρος πέφηνας, νηστείας, νήψεως, προσευχής, συνέσεως, χρηστοηθείας και ταπεινώσεως· διο σε μακαρίζοντες απεκδεχόμεθα, Ελισάβετ, σας λιτάς προς Ύψιστον, τον δωρούμενον πάσι το έλεος.

**Θεοτοκίον.**

Χαίρε, αγαθή, πιστών αγαλλίαμα, Θεογεννήτρια, χαίρε, αειπάρθενε, εμπεριστάτων το καταφύγιον, χαίρε, θερμή αντίληψις ημών εν κλύδωσι, χαίρε, σκέπη πάντων και βοήθεια των ζητούντων σην εύνοιαν, Δέσποινα.

**Εξαποστειλάριον. Ο ουρανόν τοις άστροις.**

Την μνήμην σου, Ελισάβετ, την φωτοφόρον οι πιστοί επιτελούντες εκθύμως αναβοώμεν· Εκ φθοράς, δεινών και βλάβης παντοίας ημάς εκλύτρωσαι τάχος.

**Θεοτοκίον.**

Η αγιάζουσα βίον ση προστασία ευσεβών και αντιλήψει ταχεία, Θεογεννήτορ Μαριάμ, ηγιασμένον δοχείον Θεού, ευλόγει σους δούλους.

Εις τους Αίνους ιστώμεν στίχους δ´ και ψάλλομεν Στιχηρά Προσόμοια.

**Ήχος πλ. δ´. Ω, του παραδόξου θαύματος !**

Μήτερ Ελισάβετ, πάγκαλε περιστερά του Χριστού, της ψυχής διεπέτασας τας αγνάς σου πτέρυγας προς θεώσεως άρρητον ύψος· διόπερ εν γη ως Άγγελος βιωσαμένη τω όντι άσαρκος πάθη χαμαίζηλα και ατάκτους, εύφημε, ορμάς σαρκός χαίρουσα εμάρανας τη Θεία Χάριτι.

 Μήτερ Ελισάβετ, πάνσεμνε, ασκητικάς ατραπούς διανύσασα πρότυπον ώφθης ταπεινώσεως, εκουσίων στερήσεων, χαμαικοιτίας, παννύχων στάσεων και ασιτίας· διο τιμώντές σε μνήμην σου πάνσεπτον ύμνων ίοις στέφομεν και μελιχρών επωδών τοις άνθεσι, θεομακάριστε.

 Μήτερ Ελισάβετ, άσπιλε, θαυματουργείν εκ Θεού δαψιλή χάριν είληφας ως της σης ασκήσεως της στερράς αντιμίσθιον· διο ταχέως πιστών οι σύλλογοι εν δυστυχίαις και περιστάσεσι πλείστοις προσφεύγομεν προσευχών σου νάμασιν ως εις πηγήν συμπαθείας βλύζουσαν ημίν ιάματα.

 Μήτερ Ελισάβετ, πάνσοφε, απαρνηθείσα τερπνά και ηδέα ως ρέοντα και σποδόν ανέδραμες υπαντήσαι τω Κτίστη σου κακουχουμένη ουν, θεοφόρητε, και μονοχίτων την σάρκα έτηξας και εις τα δώματα ουρανών εισέδραμες τα παμφαή λαμπροχίτων, άλκιμε, και στέφος φέρουσα.

**Δόξα. Ήχος πλ. α´.**

Αποταξαμένη τα του κόσμου τω ωραίω κάλλει παρά πάντας βροτούς συνετάχθης και Αυτώ ψυχής ολοτρόπω εφέσει ηκολούθησας, Ελισάβετ πανένδοξε· και νυν τον ποθεινόν σου Νυμφίον καθορώσα ιδίοις όμμασιν εν τη ουρανίω παστάδι χάριν εύρες πρεσβεύειν υπέρ των τελούντων την αεισέβαστον μνήμην σου.

**Και νυν. Θεοτοκίον.**

Μακαρίζομέν σε, Θεοτόκε Παρθένε,...

 Δοξολογία Μεγάλη και Απόλυσις.

**ΕΝ ΤΗ ΛΕΙΤΟΥΡΓΙΑ**

Τα Τυπικά, οι Μακαρισμοί και εκ του Κανόνος της Οσίας η γ´ και η στ´ ωδή.

**Απόστολος προς Γαλάτας. (Κεφ. ε´ 22 ‐ στ´ 2 ).**

Αδελφοί, ο καρπός του Πνεύματος εστιν αγάπη, χαρά,... Ζήτει τω Σαββάτω της ΚΖ´ Εβδομάδος.

**Ευαγγέλιον κατά Ματθαίον. (Κεφ. κε´ 1 ‐ 13 ).**

Είπεν ο Κύριος την παραβολήν ταύτην· Ωμοιώθη η Βασιλεία των ουρανών δέκα παρθένοις... Ζήτει τω Σαββάτω Δεκάτω έκτω του Ματθαίου.

 Κοινωνικόν. Εις μνημόσυνον αιώνιον.

**Μεγαλυνάριον.**

Κάλλος ακηλίδωτον της ψυχής έσωσας ασκήσει, κακουχία και προσευχή, Ελισάβετ θεία, ασκητριών ακρότης, των ιαμάτων ρείθρα πάσιν η βλύζουσα.

Η/Υ ΠΗΓΗ:

voutsinasilias.blogspot.gr

<http://voutsinasilias.blogspot.gr/2013/04/blog-post_8534.html>